Manuel Bastos Ansart

**Manuel Bastos Ansart**, naixito de Zaragoza (Aragón) o 22 de chulio de 1887 y muerto en Barcelona (Catalunya) o 21 de chinero de 1973, estió un medico y militar aragonés, que mientres a Guerra Civil espanyola estió qui desembolicó, chunto con o catalán Josep Trueta, os treballos d'o estausunidense Winnet Orr sobre o tractamiento d'as feritas de guerra ta evitar a gangrena. Istos tractamientos, conoixitos en o mundo medico como *tractamiento d'Orr-Bastos-Trueta*, s'emplegó posteriorment mientres a Segunda Guerra Mundial por os países Aliaus, reducindo espectacularment as baixas militars por gangrena.

## Anyadas de formación
Manuel Bastos Ansart yera fillo d'un militar que yera o profesor de Matematicas en l'Academia Militar de Zaragoza, y estudió en a Universidat de Zaragoza licenciando-se con nomás que 19 anyadas d'edat, ta dimpués dentrar en l'Academia de Sanidat Militar.

ta dimpués partecipar en 1909 en a Guerra de Melilla, a on fue ferito, y a on podió fer o suyo primer contacto dreito con as feritas de guerra en haber en o suyo rechimiento un muit elevato numero de feritos y a on conoixió a o traumatologo catalán Joaquim Trias i Pujol.

Enampló estudios en cuantos puestos d'Europa, tenendo asinas amplas conoixencias d'o estato d'a Traumatolochía en a resta de países d'o mundo.

## Os inicios d'a suya carrera
Estió director de l'Hospital Civico-Militar en Alhucemas

Dende 1913, estió profesor en a Universidat de Madrit, ocupando cuantos cargos destacatos en o sistema hespitalario y universitario espanyol y estando mesmo o establidor d'a Sociedat Espanyola de Cirurchía Ortopedica y Traumatolochía. O rei Alifonso XIII d'Espanya lo nombró medico d'a Casa Reyal.

En 1920, Manuel Bastos Ansart albandonó a carrera militar, en estar ya casato, ta no estar destinato luent de Madrit, a on teneba a suya residencia. Sindembargo, en 1921 tornó a dirichir un centro d'atención ta os feritos en a Sublevación d'o Rif, ista vegara en Malaga (Andalucía).

Mientres a Revolución d'Asturias en 1934, Manuel Bastos Ansart tornó a prener contacto cona s feritas de guerra y con o suyo analís dende a Traumatolochía, y estió alavez cuan aplicó y desembolicó os treballos de Winnet Orr ta tractar as fracturas ubiertas no zarrando-las como se feba dica l'inte (gosando provocar asinas a gangrena) sino mantenendo-las ubiertas. O suyo metodo (conoixito como *metodo espanyol de cura oclusiva*) consistiba en fer a limpia de toda a ferita, adhibir-ie un desinfectant y inmovilizar a franctura emplegando-ie cheso.

## Guerra Civil espanyola: as suyas aportacions capitals
En 1936, cuan esclató a Guerra Civil espanyola en sublevarse un grupo de militars contra o Gubierno d'a Segunda Republica Espanyola, treballó en hospitals militars de Sant Sabastián, dica que habió de fuyir enta Francia en cayer o País Basco en mans d'os sublevatos, ta tornar a territorio republicano por Catalunya. Alavez, l'esleyoron ta treballar en l'Hospital Sueco-Noruego establito en Alcoi con aduya d'os países escandinavos a la Segunda Republica espanyola en guerra, y en o cual treballaba o medico noruego Kristian Gleditsch y a suya muller Nini Haslund, qui yera a chestora de l'Hospital. Esleyoron a Manuel Bastos Ansart en estar ya en ixe inte una personalidat con gran prestichio internacional en o suyo ambito.

O 16 d'octubre de 1938 l'Hespital fue bombardeyato por l'aviación franquista, y os suyos feritos fuoron tresladatos entra atros centros hospitalarios.

Os metodos que desembolicó fuoron la base d'os treballos de Josep Trueta, a qui hue gosan atribuir-se en solitario, ublidando as aportacions de Manuel Bastos Ansart, en estar Trueta qui els difundió dende o suyo exilio en o Reino Uniu.

## A posguerra y a postergación
En rematar a Guerra Civil espanyola con a redota republicana, o doctor Manuel Bastos Ansart fue engarcholato en o mesmo edificio de l'Hospital Sueco-Noruego, que o franquismo victorioso heba convertito en una garchola ta personalidaz republicanas, y lo condenoron a 12 anyadas y un día de garchola por *auxilio a la rebelión militar*, perdendo toz os suyos cargos militars u civils. Cuan fue liberato, treballó como medico privato en Barcelona dica la suya chubilación.

## Obras
### Libros
* 1925: *Cirugía de los nervios periféricos*.
* 1932: *Osteosíntesis: estudios experimentales sobre su biología y su práctica*.
* 1932: *Tratado de Patología Quirúrgica General*.
* 1950: *Tratado de Cirugía Ortopédica*.
* 1965: *Una vida de mujer*.
* 1969: *De las guerras coloniales a la guerra civil: memorias de un cirujano*.

### Articlos
* ''Nociones de cinemática aplicada a las articulaciones humanas''.

## Vinclos externos
*  ''Manuel Bastos Ansart'' en a *[[Gran Enciclopedia Aragonesa On-line]]*.

## Referencias